ไทย-ซาอุดีอาระเบีย เตรียมเซ็นข้อตกลงด้านแรงงานส่งออกแรงงานไทย คาดอีก 3 เดือนทยอยส่งได้
นายสุชาติ ชมกลิ่น รัฐมนตรีว่าการกระทรวงแรงงาน (รมว.แรงงาน) กล่าวถึงความคืบหน้าการจัดส่งแรงงานไทยไปทำงานซาอุดีอาระเบียว่า ขณะนี้กระทรวงแรงงานร่างข้อตกลงด้านแรงงาน เสนอไปยังคณะรัฐมนตรี (ครม.) และมีมติเห็นชอบแล้ว ซึ่งประมาณกลางเดือนมีนาคม 2565 นี้ ผู้ช่วยรัฐมนตรีว่าการกระทรวงทรัพยากรมนุษย์ และการพัฒนาสังคมซาอุดีอาระเบีย จะเดินทางมาประเทศไทยเพื่อตรวจข้อตกลง และเยี่ยมชมศูนย์พัฒนาฝีมือแรงงานของไทย ก่อนที่ทางฝ่ายไทยจะได้เดินทางไปซาอุดีอาระเบียเพื่อเซ็นข้อตกลงด้านแรงงาน และคาดว่าอีก 3 เดือนหลังจากเซ็นลงนามร่วมกันระหว่างรัฐบาลทั้งสองประเทศแล้ว จะเริ่มทยอยส่งแรงงานไปซาอุฯ ได้ โดยระยะแรกจะจัดส่งในลักษณะรัฐต่อรัฐ (G2G) ซึ่งจะเป็นแรงงานกึ่งทักษะ เช่น ช่างเชื่อม, ช่างก่อสร้าง, ช่างไม้, ช่างปูน, ช่างเหล็ก ,ช่างสี และเชฟทำอาหาร เพราะค่าแรงสูงกว่าแรงงานไร้ทักษะ ส่วนแรงงานที่ประสงค์จะไปทำงานซาอุฯ ขณะนี้กรมการจัดหางาน เปิดให้แจ้งความประสงค์ผ่านระบบอิเล็กทรอนิกส์การบริหารแรงงานไทยไปต่างประเทศที่ toea.doe.go.th ตั้งแต่วันที่ 12 กุมภาพันธ์ จนถึงวันที่ 4 มีนาคม 2565 มีจำนวนคนไทยที่สนใจลงทะเบียนกว่า 900 คน ซึ่งแรงานกลุ่มนี้จะเข้ารับฝึกอบรมทักษะฝีมือและทดสอบมาตรฐานฝีมือแรงงาน เพื่อให้มีความพร้อมก่อนไปทำงานในประเทศซาอุฯ รัฐมนตรีว่าการกระทรวงแรงงาน เชื่อมั่นว่า ร่างข้อตกลงด้านแรงงานในการจัดส่งแรงงานไทยไปทำงานซาอุฯ จะเป็นประโยชน์ต่อการกระชับความสัมพันธ์ระหว่างสองประเทศ และเป็นประโยชน์ต่อการจัดส่งแรงงานไปทำงานอย่างมีประสิทธิภาพและเป็นธรรม ส่งผลให้แรงงานมีรายได้และได้รับการคุ้มครองอย่างถูกต้องตามกฎหมาย